ซีไอเอ็มบีฯขายกองหุ้นแจกกำไร8%
บลจ.ซีไอเอ็มบีฯ เสนอขายกองทุนเปิดซีไอเอ็มบีพรินซิเพิล ไทยแลนด์ รีคัฟเวอรี่ 8 เปอร์เซ็นต์ ทริกเกอร์ ลงทุนในหุ้น
30 ต.ค. 2565

บลจ.ซีไอเอ็มบีฯ เสนอขายกองทุนเปิดซีไอเอ็มบีพรินซิเพิล ไทยแลนด์ รีคัฟเวอรี่ 8 เปอร์เซ็นต์ ทริกเกอร์ ลงทุนในหุ้น
นายอนุสรณ์ บูรณกานนท์ กรรมการผู้จัดการ บริษัท หลักทรัพย์จัดการกองทุน (บลจ.) ซีไอเอ็มบีพรินซิเพิล บริษัทในกลุ่มซีไอเอ็มบี (ประเทศไทย) กล่าวว่า บริษัทเสนอขายกองทุนเปิดซีไอเอ็มบีพรินซิเพิล ไทยแลนด์ รีคัฟเวอรี่ 8 เปอร์เซ็นต์ ทริกเกอร์ มูลค่าโครงการ 1,000 ล้านบาท เปิดขายครั้งแรก (ไอพีโอ) ตั้งแต่วันนี้21 พ.ย. 2554 
“กองทุนนี้มีเป้าหมายผลตอบแทนจากการลงทุนชัดเจนที่ 8% ระยะเวลาลงทุนคาดหวังไม่นานประมาณ 8 เดือน เงินลงทุนขั้นต่ำที่ 5,000 บาท” นายอนุสรณ์ กล่าว
กองทุนดังกล่าวมีนโยบายลงทุนในหุ้นที่มีปัจจัยพื้นฐานดีมีการเติบโตสูง และคาดว่าจะได้รับปัจจัยบวกจากการฟื้นฟูประเทศหลังอุทกภัยน้ำท่วมคลี่คลาย ท่ามกลางราคาหุ้นในปัจจุบันค่อนข้างต่ำกว่าพื้นฐานจริงและมีความเสี่ยงขาลงที่จำกัด และในช่วงใกล้สิ้นปีตลาดหุ้นไทยจะมีเงินไหลเข้าจากการซื้อกองทุนรวมหุ้นระยะยาว (LTF) และกองทุนรวมสำรองเลี้ยงชีพ (RMF) จะช่วยให้ดัชนีหุ้นสูงขึ้น 
นอกจากนี้ เศรษฐกิจไทยในปี 2555 มีแนวโน้มฟื้นตัวแข็งแกร่ง จากภาครัฐจะใช้มาตรการฟื้นฟูเศรษฐกิจ เพื่อลดผลกระทบของปัญหาอุทกภัย และภาคการบริโภคยังคงมีทิศทางการเติบโตสูงกว่าภาวะปกติ จากนโยบายกระตุ้นและฟื้นฟูหลังน้ำท่วม 
น.ส.ดุษณี เกลียวปฏินนท์ ผู้ช่วยกรรมการผู้จัดการใหญ่ธนาคารซีไอเอ็มบี ไทย ในฐานะตัวแทนหลักในการขายกองทุนซีไอเอ็มบีพรินซิเพิลฯ กล่าวว่า วิกฤตหนี้ยุโรปส่งผลให้ตลาดหุ้นในเอเชียน่าสนใจมากยิ่งขึ้น เนื่องจากพื้นฐานเศรษฐกิจมีความแข็งแกร่งและสภาพคล่องที่มีอยู่ล้นระบบ ทำให้เงินทุนมีแนวโน้มที่จะไหลมาลงทุนในตลาดหุ้นเอเชีย